15de jaar van ‘BSV’ in nuwe jaar gevierMarciel Hopkins. (Foto: Sulet Fourie) Marciel Hopkins, aanbieder van Boer soek ŉ vrou, kies in Januarie weer koers na plase reg oor die land waar hubare boere – en selfs ŉ boervrou – in die 15de seisoen van die kykNET-maatsoekprogram na ware liefde soek. Soos voorheen sal die vyf boere wat die meeste inskrywings ontvang het vanaf 19 Januarie volgende jaar elke Donderdagaand kykers op hul liefdesreis neem. Die 15de seisoen bevat oudergewoonte 13 episodes, wat die reünieprogram insluit. Die program is sedert 2007 een van kykNET se gewildste produksies. Om dié mylpaal te vier, saai kykNET in Januarie ’n spesiale episode van Bravo! uit, waar Boer soek ŉ vrou se aanbieders oor die jare heen hul staaltjies en herinneringe met mekaar deel. Buiten Marciel, wat vir die derde keer boere gaan help liefde vind, is die reeks ook deur Leah, Minki van der Westhuizen, Nadia Beukes, Angelique Gerber en Elma Postma aangebied. In die eerste episode van die 15de seisoen sal kykers weer van naderby kennis maak met vanjaar se deelnemers en in episodes twee en drie word die topvyf-deelnemers aangewys. Die ouderdomme van 2023 se boere wissel tussen 26 en 50 en daar is ook weer een vroueboer onder die toptien-boere. Hier is die 15de seisoen se toptien: Cherié het ’n gemengde en kleinveeboerdery. Haar belangstellings is Jesus, diere, die natuur, aktief wees en mense. In daardie volgorde, sê sy. Dié boer, wat twee meter in sy sokkies staan, boer met tafeldruiwe en sitrus. David hou van gholf speel en om saam met sy vriende sosiaal te verkeer. Daarom moet sy ideale pasmaat ook ’n bok vir sports wees en van kuier hou. Francois het ’n gemengde en volstruisboerdery. Hy versamel skaalmodelle en hou van toer en kampeer – natuurlik met ’n wyntjie en ’n Karoo-skaaptjoppie in die hand. Hennie het ’n MSc-graad in finansiële bestuur agter sy naam en boer met graan en merinoskape. Geloof, kommunikasie en eerlikheid in ’n verhouding is vir hom belangrik. Kotie het ’n saai- en beesboerdery en hy soek ’n vrou wat liefde uitstraal en ’n lus vir die lewe het. Behalwe boer, geniet hy ook jag, fietsry en visvang. Louis B, wat ’n saai- en beesboerdery het, beskryf homself as ’n energieke mens met ’n diep kant. Pizza, wyn en ’n mooi sonsondergang bekoor hom, terwyl dit ’n bonus sal wees as sy droomvrou van langarmskoffel hou. Dié wildboer is op soek na ’n lewensmaat “wat die slegste dag beter kan maak en die moeilikste situasie makliker kan maak”. Die beesboer vertel hy het ’n liefde vir sy beeste, sy honde en sy bakkie. Verder hou hy ook van rugby, krieket, tennis en gholf. Rampie het ’n jagplaas waar hy met wild en boerbokke boer. Hy het ’n BCom-graad en nagraadse diplomas in finansiële en boedelbeplanning. Riaan was eers ŉ landboukundige, maar boer al die afgelope vyf jaar saam met sy pa en broer op die plaas. Dié saaiboer het sommer ’n rits belangstellings: jag, fietsry, draf, swem, fotografie, restourasie van ou voertuie, visvang, motorfietsry, kamp en kosmaak. Kyk hier na die 15de seisoen se boere. Skakel Sondag 15 Januarie in vir die spesiale episode van Bravo!, en Donderdag 19 Januarie vir die nuwe seisoen van Boer soek ŉ vrou.